b'\n_START_ARTICLE_\nMedienos reglamentas\n_START_SECTION_\nAp\xc5\xbevalga\n_START_PARAGRAPH_\n2003 m. ES suk\xc5\xabr\xc4\x97 FLEGT (Mi\xc5\xa1k\xc5\xb3 teis\xc4\x97s akt\xc5\xb3 vykdymas, mi\xc5\xa1k\xc5\xb3 valdymas ir prekyba mediena) veiksm\xc5\xb3 plan\xc4\x85, kuriame pateikiamos priemon\xc4\x97s, skirtos pa\xc5\xa1alinti neteis\xc4\x97tai paruo\xc5\xa1t\xc4\x85 medien\xc4\x85 i\xc5\xa1 rinkos, pagerinti teis\xc4\x97tai paruo\xc5\xa1tos medienos tiekim\xc4\x85 ir padidinti atsakingai pagamint\xc5\xb3 medienos produkt\xc5\xb3 paklaus\xc4\x85. ESMR ir savanori\xc5\xa1ki partneryst\xc4\x97s susitarimai (prekybos susitarimai su medien\xc4\x85 eksportuojan\xc4\x8diomis \xc5\xa1alimis, padedantys u\xc5\xbekirsti keli\xc4\x85 neteis\xc4\x97tai paruo\xc5\xa1tos medienos pateikimui Europos rinkai) yra du svarbiausi \xc5\xa1io veiksm\xc5\xb3 plano elementai._NEWLINE_Siekiant kovoti su neteis\xc4\x97ta medienos ruo\xc5\xa1a tarptautiniu mastu, ESMR draud\xc5\xbeia pateikti ES rinkai neteis\xc4\x97tai paruo\xc5\xa1t\xc4\x85 medien\xc4\x85 ir produktus, pagamintus i\xc5\xa1 tokios medienos. Prekiaujantieji mediena ir medienos produktais skirstomi \xc4\xaf dvi kategorijas \xe2\x80\x93 veiklos vykdytojus ir prekiautojus. Kiekvienos grup\xc4\x97s pareigos skirtingos._NEWLINE_Veiklos vykdytojai, reglamente apibr\xc4\x97\xc5\xbeiami kaip pirm\xc4\x85 kart\xc4\x85 pateikiantieji medien\xc4\x85 ir medienos produktus ES rinkai, privalo vykdyti \xe2\x80\x9ederam\xc4\x85 patikrinim\xc4\x85\xe2\x80\x9c (angl. due dilligence). Tuo tarpu prekiautojai, ESMR apibr\xc4\x97\xc5\xbeiami kaip perkantieji arba parduodantieji medien\xc4\x85 arba medienos produktus jau pateiktus ES rinkai, privalo saugoti informacij\xc4\x85 apie savo tiek\xc4\x97jus ir klientus, kad b\xc5\xabt\xc5\xb3 galima lengvai juos atsekti.\n_START_SECTION_\nProdukt\xc5\xb3 kategorija\n_START_PARAGRAPH_\n\xc5\xa0is teis\xc4\x97s aktas taikomas medienai ir medienos produktams, pagaminamiems ES ir importuojamiems i\xc5\xa1 u\xc5\xbesienio. Produktai, kuriems taikomas teis\xc4\x97s aktas: nat\xc5\xabraliosios medienos produktai, klojinys, sluoksniuota klijuotin\xc4\x97 mediena, celiulioz\xc4\x97 ir popierius ir t. t. Perdirbtiems produktams ir spausdinamam popieriui, kaip antai knygoms, \xc5\xbeurnalams ir laikra\xc5\xa1\xc4\x8diams, teis\xc4\x97s aktas netaikomas._NEWLINE_Mediena ir medienos produktai, kuriems taikoma galiojanti FLEGT licencija ar CITES leidimas, laikomi atitinkantys ESMR reikalavimus._NEWLINE_I\xc5\xa1samus produkt\xc5\xb3, kuriems taikomas \xc5\xa1is \xc4\xafstatymas, s\xc4\x85ra\xc5\xa1as pateikiamas ESMR priede ()._NEWLINE_Asmenims, parduodantiems ar perkantiems medien\xc4\x85 arba medienos produktus asmeniniais tikslais, ESMR \xc4\xaftakos neturi.\n_START_SECTION_\nTaikymas\n_START_PARAGRAPH_\nES medienos reglamentas yra privalomas kiekvienoje ES valstyb\xc4\x97je. Teis\xc4\x97s akt\xc5\xb3 leid\xc4\x97jai kiekvienoje valstyb\xc4\x97je nustato veiksmingas, proporcingas ir atgrasan\xc4\x8dias sankcijas, kad b\xc5\xabt\xc5\xb3 laikomasi ESMR. Kiekvienoje valstyb\xc4\x97je yra kompetentinga institucija, koordinuojanti reglamento vykdym\xc4\x85 (s\xc4\x85ra\xc5\xa1as)\n_START_SECTION_\nAntrin\xc4\x97s teis\xc4\x97s aktai\n_START_PARAGRAPH_\n2012 m. vasario 23 d. Europos Komisija pri\xc4\x97m\xc4\x97 Komisijos deleguot\xc4\x85j\xc4\xaf reglament\xc4\x85 (ES) Nr. 363/2012 (), kad teis\xc4\x97s aktuose b\xc5\xabt\xc5\xb3 numatytos taisykl\xc4\x97s d\xc4\x97l steb\xc4\x97senos organizacij\xc5\xb3 pripa\xc5\xbeinimo ir jo at\xc5\xa1aukimo._NEWLINE_Be to, 2012 m. liepos 6 d. Europos Komisija pri\xc4\x97m\xc4\x97 Komisijos \xc4\xafgyvendinimo reglament\xc4\x85 (ES) Nr. 607/2012 (), siekdama u\xc5\xbetikrinti vienod\xc4\x85 \xc5\xa1io reglamento taikym\xc4\x85 visoje ES. Reglamentas detalizuoja rizikos \xc4\xafvertinimo ir rizikos ma\xc5\xbeinimo priemones, kurios yra deramo patikrinimo sistemos dalimi, taip pat valstybi\xc5\xb3 nari\xc5\xb3 kompetenting\xc5\xb3 institucij\xc5\xb3 atliekam\xc5\xb3 steb\xc4\x97senos organizacij\xc5\xb3 patikrinim\xc5\xb3 da\xc5\xbenum\xc4\x85 ir pob\xc5\xabd\xc4\xaf.'